Man spring glo van krans om polisie te vermyŉ Man is Sondagoggend gered nadat hy glo van ŉ krans naby Gordonsbaai gespring het om te verhoed dat die polisie hom in hegtenis neem. Craig Lambinon, woordvoerder van die Nasionale Seereddingsinstituut (NSRI), sê volgens ŉ plaaslike veiligheidsmaatskappy was die 35-jarige man glo omstreeks 5:30 Sondagoggend in ŉ onderonsie met ander motoriste by ŉ vulstasie betrokke. Die man het in sy motor gevlug waarna veiligheidswagte en die polisie hom agternagesit het. Die man se motor het glo teen verskeie geparkeerde motors gebots tydens die jaagtog. Sy motor het op die R44 langs die kuslyn onklaar geraak waarna hy glo van ŉ krans afgespring het. Lambinon sê met die NSRI se aankoms op die toneel het hulle die man ŉ paar honderd meter onder die krans gevind. “Reddingswerkers van die NSRI kon daarin slaag om die man te red waarna hy deur die polisie in hegtenis geneem is.” Die polisie in die Wes-Kaap kon nie onmiddellik vir kommentaar bereik word nie.